Ǎ Ńtondôbə, mə ngánɔŋ wa anə́ asɔbɔ́; tə áfə osɔ́n wâbi ma tɔ eyɔŋ ! 2Wayi ma kode, o kúlí mā á ńsəŋ, á sósōō woe, kə́ə́gə alɔ́ ábə ma, kodége ma ! 3Bɔ̌ ńkōm yā wásɔli ma, á mə̄ nə́ dzǎm nyīī ábǒg ásə: o ngásán nâ wakode ma. Owé, o nə ǹkóm wáma, ndá kɔ̄a dzama. 4Ǎ Zāmbá wáma, kodége ma á mɔ́ mə́ m̀bə̂ mod, á mɔ́ bə̄wé bə́ bod ai bod mə́tóm. 5O nə afidí dáma, ǎ Ńtondôbə, ndi dzama a tádigi mə tɔ̄á énânga. 6Masígibi ábə wa a tádigi ábyālí dáma, mə nə ngab dzoe a tádigi ábǔm na. Éyə̄ dúmá dáma á nə́ hə ábə wa kɔ́m ésə ! 7Mə nə eyə̌ŋ dzam ású ábuí bod, o ngábə́ ma asɔ́bɔ́ mə́kɔ́g. 8Mə ngábə́ bələ́ hə olugú woe ânyu, hə ǹtómbā wóe məmǒs mə́sə. 9Tə wadzoge ma á sí ábōg mə̄ ńtɔa yǎ ńnǒm dī; éyɔŋ ngul yǎman ma tə wadzoge ma. 10Amú miǹzízíŋ myâsɔg ma, ébá bámɔ́n mā bâbui esɔ̌g. Bâkad nâ: “Zambá ā dzoge yǎ nyē, tsídígán nyé, bián nyé, a sə́ kig ai é mod yǎ ā kaman ai nyé !" 12Ǎ Zāmbá, tə wasúbu ma oyǎb, ǎ Z.āmbá wáma, vólógo ma sɔ́ ka ! 13Bə́ kə̄lə́ wū ósɔ̄n, ébá báyi ma ai awú ! Bə́ kúbán osáma ai bikag, ébá bádzə́ŋ ámalá dáma. 14Ḿfág wáma, mǎdzâ kig afidí, ńdɔ̄ fə mayág hə nâ mayia olugú woe. 15Məmǒs mə́sə mə bələ́ ânyu míńláŋ mí sósōō woe ai akodé dóe, mǎyə̌yəm kīg myá táŋ. 16Manɔŋ ngab á miǹgungúl mim̀bɔán mí Ńtondôbə Zambá; hə ábə wa etám ńgɔ malɔ́ŋ sósōō. 17Ǎ Zāmbá, o ngáyə́gələ ma a tádigi mə ngə́lə enânga, a zaa kwí étɔ̄á dzī mə nə hə álɛ̄ɛ̄ biyə̌ŋ bí mam bíe. 18Ńdɔ̄ hḿ, tɔ anə́ mə́ ńtɔa yǎ ńnǒm ai abuí nyúg á ńlō nā, tə wadzoge ma, ǎ Zāmbá ! Nə́ mə́ yédán mim̀bɔán mí wɔ́ wóe é ngongo bod nyí, fím dzoe ású ébá bə́sə̄ báyi sɔ́. 19Sósōō woe a kə kwí á mīǹkúd, ǎ Zāmbá ! Wa yǎ ó ngábɔ mam mənén, ǎ Zāmbá, zá á nə̄ anə́ wā ? 20Wa yǎ ó ngálə́dē bía abím ábuí miǹdzǔg ai miǹtyé, wayi bía dúgán sɔ́ və́ ényiŋ. Wayi ma dúgán sɔ́ líndī á ḿbībíŋ á sī. 21Wayi bɛ́dē ndzīn dáma, o dúgán fə ma wóno. 22Abǒg tē á hḿ mayi wa bom mvɛ́d ngǎŋ, nə mə́ dzə́mə́lə wa, Zambá wama, ai ḿbaalán mətǐŋ wóe; á mvɛ́d, mayi voe ású dóe, wa Ḿfúfúbu yǎ Ísraɛ̂l !